**บลังกาแห่งกัสติยา** (สเปน: *Blanca de Castilla*; ฝรั่งเศส: *Blanche de Castille*) เป็นพระราชินีแห่งฝรั่งเศสจากการอภิเษกสมรสกับพระเจ้าหลุยส์ที่ 8 พระองค์ทำหน้าที่เป็นผู้สำเร็จราชการแผ่นดินสองครั้งในช่วงรัชสมัยของพระโอรส พระเจ้าหลุยส์ที่ 9 คือ ในช่วงวัยเยาว์ของกษัตริย์ตั้งแต่ปี ค.ศ. 1226 ถึงปี ค.ศ. 1234 กับในช่วงที่กษัตริย์ไม่อยู่ตั้งแต่ปี ค.ศ. 1248 ถึงปี ค.ศ. 1252 พระองค์เสด็จพระราชสมภพที่ปาเลนเซีย อาณาจักรกัสติยา ในปี ค.ศ. 1188 เป็นพระธิดาคนที่สามของพระเจ้าอัลฟอนโซที่ 8 แห่งกัสติยากับเอเลนอร์แห่งอังกฤษ

ชีวิตช่วงแรก
------------

ในวัยแรกรุ่น พระองค์เคยไปเยือนอารามซันตามาเรียลาเรอัลเดลัสอูเอกัสที่บิดามารดาเป็นผู้ก่อตั้ง  หลายครั้ง ผลจากการทำสนธิสัญญาเลอกูแลระหว่างพระเจ้าฟิลิปออกุสตุสกับพระเจ้าจอห์นแห่งอังกฤษ ทำให้พระเชษฐภคินีของบลังกา อูร์รากา ถูกจับหมั้นหมายกับหลุยส์ พระโอรสของพระเจ้าฟิลิป อาลีเยนอร์แห่งอากีแตน พระอัยกีของสองพี่น้อง หลังจากที่ได้เจอสองพี่น้องก็มองว่าอุปนิสัยของบลังกานั้นเหมาะที่จะเป็นพระราชินีคู่สมรสแห่งฝรั่งเศสมากกว่า ในฤดูใบไม้ผลิของปี ค.ศ. 1200 เอเลนอร์จึงพาบลังกาข้ามเทือกเขาพิรินีมาส่งที่ฝรั่งเศสแทน

การแต่งงาน
----------

วันที่ 22 พฤษภาคม ค.ศ. 1200 สนธิสัญญาได้รับการลงนามในท้ายที่สุด พระเจ้าจอห์นยกที่ดินศักดินาอีซูดงกับกราแซและที่ดินในครอบครองของอ็องเดร เดอ โชวีญี ลอร์ดแห่งชาโตรูในแบรีซึ่งเป็นของราชบัลลังก์อังกฤษให้ไปพร้อมกับหลานสาว การแต่งงานได้รับการเฉลิมฉลองในวันถัดมาที่ปอร์-มอร์บนที่ราบลุ่มทางฝั่งขวาของแม่น้ำแซน ซึ่งอยู่ในดินแดนของพระเจ้าจอห์น เนื่องจากพระเจ้าฟิลิปต้องโทษต้องห้าม บลังกาพระชนมายุ 12 พรรษา ส่วนหลุยส์พระชนมายุมากกว่าพระองค์เพียงพรรษาเดียว จึงต้องรออีกสองสามปีกว่าการแต่งงานจะถูกทำให้สมบูรณ์ บลังกามีพระโอรสธิดาคนแรกในปี ค.ศ. 1205

ในช่วงการก่อกบฏต่อต้านพระเจ้าจอห์นของบารอนอังกฤษในปี ค.ศ. 1215–1216 การเป็นพระนัดดาในพระเจ้าเฮนรีที่ 2 ของบลังกาทำให้หลุยส์ได้รับการเสนอให้ครองบัลลังก์อังกฤษในนามพระเจ้าหลุยส์ที่ 1 แต่เมื่อพระเจ้าจอห์นสิ้นพระชนม์ในเดือนตุลาคม ปี ค.ศ. 1216 กลุ่มบารอนกลับแปรพักตร์หันไปจงรักภักดีต่อพระโอรสของพระเจ้าจอห์น พระเจ้าเฮนรีวัย 9 พรรษา

การสำเร็จราชการแทน
------------------

พระเจ้าฟิลิปสิ้นพระชนม์ในเดือนกรกฎาคม ค.ศ. 1223 หลุยส์และบลังกาได้รับการสวมมงกุฎในวันที่ 6 สิงหาคม หลังการสิ้นพระชนม์ของพระเจ้าหลุยส์ในเดือนพฤศจิกายน ค.ศ. 1226 จากโรคบิด บลังกาที่ตอนนั้นพระชนมายุ 38 พรรษากลายเป็นผู้สำเร็จราชการแผ่นดินและผู้พิทักษ์ของพระโอรสธิดา พระโอรสธิดาสิบสองหรือสิบสามคนของพระองค์สิ้นพระชนม์ไปแล้วหกคน หลุยส์ผู้เป็นทายาทซึ่งต่อมาคือพระเจ้าหลุยส์ที่ 9 มีพระชนมายุเพียง 12 พรรษา พระองค์หาทางให้หลุยส์ได้รับการสวมมงกุฎภายในหนึ่งเดือนหลังการสิ้นพระชนม์ของพระบิดา และบีบบังคับให้บารอนที่ไม่ค่อยเต็มใจนักสาบานว่าจะจงรักภักดีต่อพระองค์ สถานการณ์อยู่ในภาวะวิกฤต เนื่องจากพระเจ้าหลุยส์ที่ 8 สิ้นพระชนม์โดยที่ขุนนางทางใต้ยังไม่ได้จำนนต่อพระองค์เต็มร้อย ความเยาว์วัยของกษัตริย์ทำให้ราชวงศ์กาเปเซียงมีภัยมากขึ้น เพื่อให้ได้มาซึ่งการสนับสนุน บลังกาปล่อยตัวแฟร์ดีน็อง เคานต์แห่งฟลานเดอส์ที่ถูกคุมขังมาตั้งแต่ครั้งยุทธการที่บูวีน พระองค์ยกดินแดนและปราสาทให้ฟิลิปที่ 1 เคานต์แห่งบูลอญ พระโอรสของพระเจ้าฟิลิปที่ 2 กับพระมเหสีผู้เป็นที่โต้แย้ง แอนเญ็สแห่งเมราเนีย

บารอนคนสำคัญหลายคน นำโดยปีแยร์ โมแกลร์ก ไม่ยอมรับการราชาภิเษกของกษัตริย์น้อย หลังการราชาภิเษกไม่นาน บลังกากับหลุยส์เดินทางไปตอนใต้ของปารีสและเกือบถูกจับกุมตัว บลังกาอ้อนวอนประชาชนของปารีสให้ปกป้องกษัตริย์ พลเมืองเรียงตัวบนถนนเพื่อคุ้มกันพระองค์ขณะที่ทรงเดินทางกลับไป

บลังกาตั้งกองทัพขึ้นมาโดยมีตีโบที่ 4 แห่งช็องปาญกับโรมาโน โบนาเวนตูรา ผู้แทนพระสันตะปาปาในฝรั่งเศสให้ความช่วยเหลือ การจัดตั้งกองทัพอย่างกะทันหันทำให้กลุ่มขุนนางชะงักกลางคัน บลังการวบรวมกองทัพขึ้นมาปกป้องผลประโยชน์ของราชวงศ์กาเปเซียงจากขุนนางที่เป็นกบฏและพระเจ้าเฮนรีที่ 3 แห่งอังกฤษเป็นจำนวนสองครั้ง บลังกาทำการโจมตีอย่างเหนือความคาดหมายในฤดูหนาว ในเดือนมกราคม ค.ศ. 1229 พระองค์นำกองทัพเข้าโจมตีโมแกลร์กและบีบให้กลุ่มขุนนางยอมรับกษัตริย์ พระองค์ร่วมเดินทางไปกับกองทัพและช่วยเก็บฟืนมาสร้างความอบอุ่นให้เหล่าทหาร แต่ใช่ว่าทุกคนจะพอใจการบริหารปกครองของพระองค์ ศัตรูของพระองค์เรียกพระองค์ว่า "ดามแอร์ซ็อง" (หมาป่าในนิทานเรื่อง *รอม็องเดอเรอนาร์*)

การสำเร็จราชการแผ่นดินครั้งที่สองและการสิ้นพระชนม์
--------------------------------------------------

ในปี ค.ศ. 1248 บลังกากลายเป็นผู้สำเร็จราชการแผ่นดินอีกครั้งในช่วงที่พระเจ้าหลุยส์ที่ 9 ไปทำสงครามครูเสด โครงการที่พระองค์ต่อต้านอย่างหัวชนฝา ทรงล้มป่วยที่เมอเลิงในเดือนพฤศจิกายน ค.ศ. 1252 และถูกพาตัวมาปารีส แต่มีชีวิตอยู่ได้เพียงไม่กี่วัน ทรงถูกฝังที่วิหารโมบุยซงที่พระองค์เองเป็นผู้ก่อตั้ง พระเจ้าหลุยส์ทราบข่าวการสิ้นพระชนม์ในฤดูใบไม้ผลิที่ตามมาและถูกกล่าวถึงว่าไม่ทรงพูดจากับใครเป็นเวลาสองวันหลังจากนั้น

อ้างอิง
-------

1. ↑  Shadis 2010, p. 40-41.
2. 1 2 3  Wheeler & Parsons 2002, p. 192-193.
3. 1 2 3  One or more of the preceding sentences incorporates text from a publication now in the public domain: 

Footnote: Besides the works of Joinville and William of Nangis, see:

Élie Berger, "Histoire de Blanche de Castille, reine de France," in *Bibliothèque des écoles françaises d'Athènes et de Rome*, vol lxx. (Paris, 1895)

Le Nain de Tillemont, "Vie de Saint Louis," ed. by J. de Gaulle for the *Société de l'histoire de France* (6 vols. 1847-1851)

Paulin Paris, "Nouvelles recherches sur les mœurs de la reine Blanche et de Thibaud," in *Cabinet historique* (1858).
4. 1 2  "Blanche of Castile, queen of France", *Epistolae*, Columbia University
5. ↑  Gies & Gies 1978, p. 103.
6. ↑  Weiler et al. 2007, p. 53.
7. ↑  Abulafia 1999, p. 286-287.
8. ↑  Bradbury 2007, p. 213.

  


| * ด
* ค
* ก
ราชินีและจักรพรรดินีแห่งฝรั่งเศส |
| --- |
| 
* Adelaide of Aquitaine
* โรซาลาแห่งอิตาลี
* แบร์ตแห่งบูร์กอญ
* กงส์ต็องส์แห่งอาร์ล
* Matilda of Frisia
* อานแห่งเคียฟ
* แบร์ตาแห่งฮอลแลนด์
* Bertrade de Montfort
* Adelaide of Maurienne
* อาลีเยนอร์แห่งอากีแตน
* กอนส์ตันซาแห่งกัสติยา
* อาแดลแห่งช็องปาญ
* อิซาเบลลาแห่งเอโนลต์
* อินเกเบิร์กแห่งเดนมาร์ก
* Agnes of Merania
* บลังกาแห่งกัสติยา
* มาร์กาเร็ตแห่งโพรว็องซ์
* อิซาเบลแห่งอารากอน
* มาเรียแห่งบราบ็องต์
* โจนที่ 1 แห่งนาวาร์
* Margaret of Burgundy
* Clementia of Hungary
* Joan II of Burgundy
* Blanche of Burgundy
* มารีแห่งลักเซมเบิร์ก
* ฌาน เดเวรอ
* ฌานน์แห่งบูร์กอญ
* บลานซ์แห่งนาวาร์
* ฌานน์แห่งโอแวร์ญ
* ฌานแห่งบูร์บง
* อิสซาเบลลาแห่งบาวาเรีย
* มารีแห่งอ็องฌู
* ชาร์ล็อตต์แห่งซาวอย
* แอนน์แห่งบริตานี
* ฌานแห่งฝรั่งเศส
* แมรี ทิวดอร์
* โกลดแห่งฝรั่งเศส
* เอเลนอร์แห่งออสเตรีย
* แคทเธอรีน เดอ เมดีชี
* แมรี สจวต
* เอลิซาเบธแห่งออสเตรีย
* หลุยส์แห่งลอแรน-โวเดมง
* มาร์เกอริตแห่งวาลัว
* มารี เดอ เมดีซิส
* อานน์แห่งออสเตรีย
* มาเรีย เทเรซาแห่งสเปน
* มารี เลชชินสกา
* มารี อ็องตัวแน็ต
* มารี-โฌเซฟีนแห่งซาวอย\*
* โฌเซฟีน เดอ โบอาร์แน
* มารี หลุยส์แห่งออสเตรีย
* มารี-เตแรซแห่งฝรั่งเศส\*
* มารีอา อะเมเลียแห่งเนเปิลส์และซิซิลี
* เออเฌนี เดอ มอนตีโค

 |
| \**เป็นที่ถกเถียง* |